戴氏鹿峰亭二首呈同游  其一
作者：郭祥正
朝代：宋

paragraphs: 開亭面鹿峰，白鹿每經過。
忽啣落花去，還來卧青莎。
仙者不可見，孤峰但嵯峨。
疏篁映秀木，好鳥鳴相和。
飛泉灑天窗，六月凉氣多。
賓朋四五輩，飲酒朱顔酡。
璆琳粲明質，芝术芬長哦。
皆爲廊廟器，偶會林泉阿。
磻溪與桐廬，回旋竟如何。
却笑晉右軍，弄筆憐白鵝。